**Myyrä ja kala –satutunti pienille, kesto n. 15 min (pohjautuu Katerina ja Zdenek Milerin samannimiseen kuvakirjaan)**

Tarvikkeet: Myyrä-laatikon käsinuket, sintti, hauki, mansikat, vettä ja pieni ämpäri, haavi ja aarre

**KERTOJA**: Alkaa uusi päivä. Kaikki kukoistaa kalalammen ympärillä. Siellä kasvaa punaisia mansikoitakin.

Juuri sinne missä kasvaa mansikkarypäs, alkaa äkkiä kohota multakasa. Mitä oikein on tekeillä?

**MYYRÄ ESIIN, KURKISTAA YMPÄRILLEEN**

Kasan keskeltä kurkistaa myyrä! Se katselee uteliaana ympärilleen. Kappas vain!

Mutta mikähän tuolla kalalammessa liikkuu?

**PIKKUKALA VILAHTAA**

Mikä se oli? (KERTOJA KYSYY LAPSILTA, LAPSET SAAVAT VASTATA)

**PIKKUKALA ESIIN**

Sehän on soma sintti!

**SINTTI:** Hyvää huomenta, myyrä!

**MYYRÄ**: Hyvää huomenta, Sintti! Ahaa! (*Menee piiloon hakemaan mansikoita*)

**KERTOJA:** Mitäs se Myyrä oikein oivalsikaan?

**MYYRÄ:** Katsopas mitä hyvää toin sinulle! Mansikoita! Hep! Hep! Ottakaa kiinni! (*Myyrä heittää mansikan toisensa perään, kertoja kerää ne yhdessä lasten kanssa*.)

**KERTOJA**: Oi jee, mansikat ovat niin suurta herkkua että vatsa onkin jo ihan täynnä! Sinttikin nappailee marjoja taitavasti suuhunsa. Voi kuinka iloisesti ne leikkivät myyrän kanssa! (*Myyrä ja sintti kisailevat*)

**SAMMAKKO ESIIN**

Mutta mitä nyt? Sammakko tapittaa silmillään pelokkaasti ja Myyränkin käpälät sojottavat yhtäkkiä jäykkinä! Nyt on jotain tekeillä..Sehän on..

Vedenpinnalla liukuu suuri ja terävähampainen kala!

**HAUKI TULEE**

**SAMMAKKO:** Se on hauki! Se syö pieniä kaloja! Lähde pakoon Sintti!

**KERTOJA**: Hauki lähtee Sintin perään!

**HAUKI JAHTAA SINTTIÄ**

**MYYRÄ:** Mene karkuun Sintti!

**SINTTI PIILOON, HAUKI UI EDESTAKAISIN, KERTOJA LIIKUTTAA SITÄ**

**KERTOJA:** Hauki seuraa aivan sen kannoilla. Kuinkahan tässä oikein käy?

**SINTTI VILAHTAA**

**KERTOJA**: Sintti pääsee haukea piiloon. Mutta hauki on ovela, sitä ei niin vain harhauteta.

Myyrä seuraa jännittyneenä rannalta. Vielä hetki sitten se leikki sintin kanssa, ja nyt se pelkää kaverinsa puolesta. Ei kai vain hauki ole napannut sitä? Katsotaanpas hieman tänne hauen suuhun. Huh, onpas sillä terävät hampaat! (*Katsotaan yhdessä lasten kanssa hauen suuhun, näkyykö sinttiä*.) Ei ole sintti onneksi täällä.

Mietitäänpäs yhdessä, miten Myyrä voisi auttaa Sinttiä? (KERTOJA KYSYY LAPSILTA, LAPSET SAAVAT VASTATA.)

Katsotaanpas mitä Myyrä on keksinyt. (*Sintti hyppää Myyrän syliin*) Hops! Pieni kala hyppää hengästyneenä suoraan myyrän hyppysiin.

**MYYRÄ**: Jee Sintti, pääsit haukea karkuun. Sintti on pelastunut! Lällällää hauki!

**HAUKI**: No mutta! Sinä senkin..Minä kyllä odotan teitä täällä lammessa..

**MYYRÄ**: Voi sinua, Sintti, nyt et voi palata lampeen. Mennään kiireesti minun kolooni!

**MYYRÄ JA SINTTI POIS**

**KERTOJA**: Onko ennen nähty kalaa myyrän kolossa, eikös se kuivu siellä?

Mutta sinne vaan Myyrä tömähtää kolonsa pohjalle pieni kala hyppysissään.

**VEDEN LORINAA**

Kuunnellaan hetki! Mikä ääni se on? (*Lapset saavat vastata*) Siellähän vesi lorisee iloisesti purosta suoraan pieneen ammeeseen! Hyvä että Myyrä on hankkinut sellaisen, että sillä on aina raikasta vettä saatavilla. Nyt sitä tosiaan tarvitaan.

Siellä se Sintti sukeltelee.

**SINTTI:** Hihhii!

**SINTTI HYPPÄÄ NÄKYVIIN JA TAAS PIILOON**

Mutta Myyrä ei voi vitkastella. Se tietää, että kala tarvitsee lammen elääkseen.

**MYYRÄ ESIIN**

**MYYRÄ**: Ahaa! Odota minua täällä Sintti. Hoidan vain yhden asian ja tulen pian takaisin!

**MYYRÄ MENEE**

**SINTTI:** Mitä myyrä aikoo tehdä? Hauki on vaarallinen. Ole varovainen, myyrä!

**KERTOJA**: (*Lapsille*) Sanotaan kaikki yhteen ääneen: Ole varovainen, Myyrä!

**MYYRÄ:** Odota vain hauki!

**MYYRÄ HEITTÄÄ MANSIKAN, JONKA HAUKI HYPPÄÄ NAPPAAMAAN. SAMALLA SE PUTOAA MYYRÄN HAAVIIN**

**KERTOJA**: Hups, hauki on kiikissä!

**MYYRÄ**: Sait ansiosi mukaan, hauki. Mitäs olet ahmatti. Nyt sinut viedään toiseen veteen saalistamaan. Tervemenoa!

**KERTOJA:** Vilkutetaan hauelle ja sanotaan tervemenoa!

**HAUKI VIEDÄÄN POIS**

**SAMMAKKO HYPPÄÄ MYYRÄN VIEREEN**

**SAMMAKKO:** Kvaak, kvaak, mikä lento! Taitaa olla uusi kokemus hauelle. Sehän hyppäsi minuakin paremmin! Se taitaa ihmetellä, mihin se on joutunut. Sinä keksit hyvän konstin, Myyrä. Haukea ei sattunut, vaan päästit sen jälleen vapaaksi, vain hieman eri paikkaan.

**MYYRÄ:** Mutta entä Sintti? Onko se kunnossa paljussa? Sillä taitaa olla ahdasta, kun se on tottunut isoon lampeen.

**MYYRÄ KATOAA JA PALAA SINTTI SYLISSÄÄN, SAMMAKKO LOIKKII POIS. MYYRÄ PALAA SINTTI MUKANAAN**

**MYYRÄ:** Nyt voit rauhassa uida minne haluat. Leikitään taas pian yhdessä!

**MYYRÄ PÄÄSTÄÄ SINTIN, SINTTI HYPPII ILOISENA HETKEN JA POISTUU**

**MYYRÄ:** Molskis, polskis! Pieni kala on onnellinen!

**KERTOJA**: Tosiaan, pieni kala on onnellinen! Nyt voidaankin kaikki olla onnellisia pieniä kaloja! Noustaan seisomaan ja mietitään, miten se pieni onnellinen kala oikein liikkuu. (*Kiemurrellaan ja heilutaan pieni hetki*) No niin, nyt voidaan vielä istua hetkeksi paikoillemme ja kuunnella, miten tarina päättyy.

**MYYRÄ**: Mutta mihin Sintti nyt ui? Millä se oikein leikkii?Missä se viipyy? Ei kai sille ole vain sattunut mitään?

**MYYRÄ KURKOTTELEE REUNALTA, SAMMAKKO TULEE**

**SAMMAKKO**: Kvaak, kvaak, Myyrä! Ole tarkkana ettet pulahda veteen tai turkkisi kastuu.

**SINTTI TULEE AARRE SUUSSAAN (hopeatussilla maalattu pieni styrokspallo)**

**SINTTI:** Kiitos Myyrä avustasi! Tässä on sinulle lahja.

**MYYRÄ:** Ooh! Se oikein hohtaa! Kiitos Sintti!

**MYYRÄ JA SINTTI HALAAVAT**

**LOPPU LUETAAN MYYRÄ JA KALA -KIRJASTA, KAKSI VIIMEISTÄ SIVUA**